**TE-AR SĂRUTA...**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TE-AR SĂRUTA...

Din univers în univers,

Am mers sperând să te găsesc,

Să te iubesc şi să te cânt,

Şi rând pe rând

Să te ascund

În gând,

În cer şi pe Pământ,

Să te ascund într-un cuvânt

Pe care să-l rostesc mereu

Şi să-l sărut când îl rostesc,

Cu buze care te iubesc,

Cu buze care-ar săruta

Şi mâna ta, şi rochia ta,

Şi gura, ochii, fruntea ta,

Te-ar săruta...

Te-ar mângâia...

O, ce n-aş da

Să nu mai fiu

Decât un argintiu izvor.

Cu dor să-ţi trec pe la picioare

Şi să mă sorbi cu-o sărutare

Ameţitoare ca un dans,

Balans din stele către soare,

Din mare către infinit.

Sau dac-aş fi o adiere

Să te înconjur în tăcere,

Să-ţi mângâi palmele cu gândul

Şi părul moale, desfătându-l

Să îl sărut cu dor nestins

Căci m-a învins căldura lui.

Şi nimănui nu-i pot şopti

Ce mult înseamnă a iubi

Când ai trecut prin viaţă iute,

Călcând cărările bătute,

Fără să ai ascunse-n minte,

Nici ochi arzând, nici buze sfinte,

Nici vise ce se sting în zori.

Nici flori ce îţi trezesc fiori

La gândul că mireasma lor

E ca un zbor spre nemurire.

Iubire, tainică iubire,

Nu mai credeam că te găsesc.

Să te găsesc şi să te cânt,

Şi să te-ascund într-un cuvânt

Pe care să-l sărut rostindu-l,

Sorbindu-l din privirea ta

Cu buze care-ar săruta

Şi mâna ta, şi rochia ta,

Şi glezna ta, şi coapsa ta,

Şi fruntea, ochii, gura ta.

Te-ar săruta...

Te-ar mângâia...